MARTINA JOKELOVÁ ŤUCHOVÁ

KRÍŽOVÁ 
CESTA (PRE) 
ZANEPRÁZDNENÝCH

Spolok svätého Vojtecha

Trnava 2024

Ukážka z elektronickej knihy

© Spolok svätého Vojtecha – Vojtech, spol. s r. o.,

Trnava 2024

ISBN 978-80-8161-629-7

ÚVOD

Pane, si tu? Ja som. Hoci niekedy o tom pochybujem, či naozaj. Strácam sa sám sebe v kolotoči povinností, rutiny, v tlakových vlnách správ o násilí, v záplave nenávistných komentárov, konšpiračných statusov, blikajúcich reklám, smogu uponáhľanej civilizácie, nezmyselností. Unikám prítomnosti, hoci po nej tak túžim... To je ono – túžim po plnej prítomnosti s tebou. Teraz aspoň na chvíľu – byť s tebou a so sebou. Stihneme to, Pane, spolu? Aspoň na moment? My dvaja kráčajúci po krížovej ceste – pod ťarchou bremena, dôverujúc, že táto námaha má zmysel. Za hranicou bolesti a opustenia si padnúť do náruče, ktorá je prameňom nádeje a života. Bude to dobré, lebo Boh je dobrý.

V. Ukrižovaný Ježišu, zmiluj sa nad nami.

R. Aj nad dušami v očistci.

PRVÉ ZASTAVENIE

Pán Ježiš je odsúdený na smrť

V. Klaniame sa ti, Kriste, a dobrorečíme ti.

R. Lebo si svojím krížom vykúpil svet.

Ten bez jedinej viny pokorne prijíma odsúdenie za zlo ľudstva v minulosti, prítomnosti i budúcnosti. Čistý Baránok sa vrhá do priepasti všetkých hriechov, aby svojím krížom vybudoval most návratu k Otcovi.

Kam sa dnes ženiem ja, Pane? Pod váhou povinností mám niekedy pocit, že to mne adresuješ prorocké slová, a nie Petrovi: „Vystrieš ruky, iný ťa opáše a povedie, kam nechceš“ (porov. Jn 21, 18). Koľké z mojich ciest vedú na kraj priepasti a ktoré k mostu, za ktorým ma čaká tvoja náruč? Čo udáva smer môjmu životu?

Som „odsúdený“, lebo musím, alebo požehnaný, lebo môžem plniť svoje povinnosti (s láskou)?

V. Ukrižovaný Ježišu, zmiluj sa nad nami.

R. Aj nad dušami v očistci.

DRUHÉ ZASTAVENIE

Pán Ježiš berie na svoje plecia kríž

V. Klaniame sa ti, Kriste, a dobrorečíme ti.

R. Lebo si svojím krížom vykúpil svet.

Pod ťarchou drevenej klady niet síl ani času zdvihnúť hlavu, vzpriamiť sa. Čo ostalo z dôstojnosti židovského Kráľa ospevovaného hlasným Hosanna!? Zhrbená, zbičovaná kôpka. A predsa, jeho kráľovstvo nie je z tohto sveta. Klada drví dôstojnosť Bohočloveka, aby mohol do novej dôstojnosti zahaliť i toho posledného... človeka.

Len tvoje plecia, Pane, sú dostatočne nevinné a verné, aby mohli uniesť pyšnú voľbu Adamov a Ev, narušiť zmluvu lásky s Bohom. So mnou je to niekedy inak – beriem si na plecia aj to, čo by som v pokore mohol a mal delegovať iným. Lebo „ja to viem lepšie“, lebo vtedy to „mám pod kontrolou“ a v pýche ruším puto s tebou i so sebou samým. Som ti neverný.

Čo môžem odovzdať, delegovať iným a vytvoriť tým viac priestoru pre Krista a jeho kráľovstvo v mojom živote?

V. Ukrižovaný Ježišu, zmiluj sa nad nami.

R. Aj nad dušami v očistci.

Koniec ukážky